Na temelju odredbi Uredbe(EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), čl. 25-32. Zakona o provedbi Opće uredbe o zaštiti podataka (NN br. 42/2018), članka 70. stavka 2. Zakona o odgoju i obrazovanju u osnovnoj i srednjoj školi (NN br. 87./08., 86/09., 92/10., 105/10., 90/11., 05/12., 16/12., 86./12., 126/12., 94/13., 152/14. , 07/17., 68/18., 98/19., 64/20.) u vezi s čl. 17., st. 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), te članka 84. Statuta OŠ kralja Zvonimira , a nakon prethodnog savjetovanja sa sindikalnim povjerenikom u funkciji radničkog vijeća, Školski odbor na sjednici održanoj dana 3. ožujka 2021. donio je:

**PRAVILNIK O VIDEO NADZORU**

**Članak 1.**

(1) Ovim Pravilnikom regulirano je prikupljanje, obrada i čuvanje osobnih podataka korištenjem sustava video nadzora.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

(4) OŠ kralja Zvonimira (u daljnjem tekstu: Škola) koristi sustav video nadzora u matičnoj školi na adresi Braće Radića 67, 21210 Solin zbog sigurnosti i zaštite učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka, ako ne prevladavaju interesi ispitanika koji su u suprotnosti s obradom podataka putem videonadzora.

(5) Škola prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe iz stavka 1. i stavka 2. ovog članka.

(6) U svrhu iz stavka 1. ovog članka u obuhvatu sustava video nadzora je :

- prostor koji se nalazi neposredno oko Škole ; ulazna i izlazna vrata u školi; atrij škole; stepenište prizemlja i prvog kata Škole te hodnici Škole

-garažni prostor, vanjsko igralište i zelene površine Škole.

(7) Video nadzorom nisu pokriveni prostori za osobnu higijenu, presvlačenje, učionice, zbornica, školska knjižnica, soba stručnih suradnika (pedagog), soba ravnatelja škole, soba tajnika i voditelja računovodstva i soba koje koriste spremačice škole, prostor koji koristi domar škole, prostor učitelja tjelesne i zdravstvene kulture.

**Članak 2.**

(1) Podaci prikupljeni korištenjem sustava videonadzora nalaze se na snimaču.

(2) Pristup podacima odnosno uvid u sadržaj nastao korištenjem sustava video nadzora ima ravnatelj škole, a kontrola pristupa osigurana je i korisničkim imenom i lozinkom.

(3) Pristup podacima odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u uredu ravnatelja Škole i u portirnici.

(4) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

(5) Osoba koja ima pravo pristupa sustavu videonadzora ne smije koristiti snimke iz sustava videonadzora suprotno svrsi utvrđenoj u čl. 1. st. 1. i st.2..

(6) Za evidentiranje pristupa snimkama videonadzora, Škola uspostavlja automatizirani sustav zapisa koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.

(7) Pravo pristupa osobnim podacima prikupljenim putem videonadzora imaju nadležna državna tijela u okviru obavljanja poslova iz svojeg zakonom utvrđenog djelokruga.

**Članak 3.**

(1) Podaci prikupljeni korištenjem sustava videonadzora čuvaju se maksimalno 30 dana, a nakon proteka tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka, ali najdulje godinu dana.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i slično, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim , policijskim i drugim državnim tijelima.

**Članak 4.**

(1) Škola je dužna označiti da je objekt te vanjska površina objekta pod videonadzorom, a oznaka treba biti vidljiva najkasnije prilikom ulaska u perimetar snimanja.

(2) Obavijest iz st. 1. ovog članka treba sadržavati sve relevantne informacije, a posebno jednostavnu i lako razumljivu sliku uz tekst kojim se ispitanicima pružaju informacije da je prostor pod videonadzorom, podatke o Školi kao voditelju obrade, podatke za kontakt putem kojih ispitanik može ostvariti svoja prava.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na Oglasnoj ploči Škole.

Predsjednica Školskog odbora:

Marijana Anić

Ovaj Pravilnik objavljen je dana 8. ožujka 2021. godine i stupa na snagu dana 16. ožujka 2021.

KLASA: 011-01/21-01/01

URBROJ: 2180/16-05-21-1

Solin, 3. ožujka 2021. Ravnateljica:

Vedrana Propadalo, prof.